Предложиха нови законови промени за статута на храм-паметник „Св. Александър Невски”
« Ученик обучава на каба гайда онлайн
В Москве прошла панихида у памятника-часовни героям Плевны »
Патриаршеската катедрала, храм-паметникът „Св. Александър Невски” в гр. София да стане собственост на Българската православна църква. Това предвиждат промени в закона за вероизповеданията, внесени от депутатите от БСП Димитър Дъбов, Пламен Славов и Татяна Буруджиева. С промяната се урежда законодателно исторически установеният статут на Ставропигиален храм-паметник „Св. Александър Невски”, предоставен за вечни времена на Българската православна църква – Българска патриаршия, с оглед на целите, за които е съграден, пишат в мотивите си вносителите.
Те напомнят, че храм-паметникът е признат за ставропигиален (подчинен е на Патриаршията) от пра­ви­телството след разменена кореспонденция със Св. Синод и като такъв е осветен на 12, 13 и 14 септември 1924 г. На 17 септември 1924 г. Св. Синод приема Наредба за управлението на Ставропигиалния храм-паметник „Св. Александър Невски” в София.
Храм-паметникът „Св. Александър Невски” се строи в продължение на десетина години, като в парично изражение общата стойност на строежа възлиза на 5 500 000 златни лева, от които 2 650 000 лева са осигурени от държавата, а останалите – от общините и българските граждани. Липсват данни за финансово значително участие на Православната ни църква в градежа на храма, коментира преди време Дилян Николчев. Според него това означава, че заслугата за изграждането на храма е изключително в полза на държавата и народа ни, т. е. държавата и българският народ са основен ктитор, т. е. дарител. Затова според него придобиването на права върху Патриаршеската катедрала е положително, но сериозният въпрос е дали законодателят е предвидил такива правни положения и законодателни текстове, които да гарантират, че няма да има църковно безстопанство и безгрижие към храма.
Вносителите на поправката отбелязват, че сутеренът, където е криптата, ще е публична държавна собственост. Там са изложени най-ценните български икони и стенописи от 12-19 в. Тази функция съответства на функцията на сградата и следва да се съхрани. Това е една от най-популярните музейни експозиции у нас и се посещава от десетки хиляди туристи. Нейни експонати участват във всички големи изложения на раннохристиянско и византийско изкуство по света. Ето защо сутеренният етаж следва да бъде публична държавна собственост, а останалата част от сградата да се предостави в собственост на Българската патриаршия, посочват още депутатите от БСП.